32011R0547
L 155/176
SLUŽBENI LIST EUROPSKE UNIJE
UREDBA KOMISIJE (EU) br. 547/2011
od 8. lipnja 2011.
o provedbi Uredbe (EZ) br. 1107/2009 Europskog parlamenta i Vijeća u pogledu zahtjeva za označivanje sredstava za zaštitu bilja
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 65. stavak 1.,
budući da:
(1)
U skladu s Uredbom (EZ) br. 1107/2009, zahtjevi za označivanje utvrđeni u članku 16. Direktive Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (2) i u njezinim prilozima IV. i V. trebaju se i dalje primjenjivati u skladu s Uredbom (EZ) br. 1107/2009.
(2)
Stoga je potrebno za provedbu Uredbe (EZ) br. 1107/2009 donijeti uredbu koja uključuje te zahtjeve za označivanje sredstava za zaštitu bilja sa svim potrebnim izmjenama, poput ažuriranja referenci.
(3)
Potrebno je uključiti odredbe koje se odnose na ponovnu upotrebu ambalaže i sredstva za zaštitu bilja koja se koriste za pokuse ili ispitivanja s ciljem istraživanja ili razvoja.
(4)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Označivanje sredstava za zaštitu bilja ispunjava zahtjeve, kako je utvrđeno u Prilogu I., i sadrži, prema potrebi, standardne oznake upozorenja o posebnim rizicima za zdravlje ljudi ili životinja ili za okoliš, kako je utvrđeno u Prilogu II., te standardne oznake za mjere predostrožnosti za zaštitu zdravlja ljudi ili životinja ili okoliša, kako je utvrđeno u Prilogu III.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 14. lipnja 2011.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 8. lipnja 2011.